**ФИЛОСОФСКИ ФАКУЛТЕТ**

***Реформация и Революция***

**с ръководител проф. д.ф.н. Стилиян Йотов**

Предлаганият научен проект е свързан с отбелязването на две кръгли годишнини: 500 години от началото на Реформацията

(отпечатване и оповестяване на 95-те тези на Мартин Лутер) и 100 години от избухването на Социалистическата революция в Русия. Случайното съвпадение на двете световни събития е повод за актуалната им преоценка, за равносметка на ефекта от проекциите им върху настоящето в контекста на съвременното общество и неговите проблеми.

Проектът не е абстрактно философски, а има пряка практическа ориентация и е подчертано интердисциплинарен. Променената нагласа в общественото и научното съзнание за еднозначността на секуларизирането дава възможност за обсъждането на реформизма и на революцията като сравними модели на еманципиране, като смислови ресурси за оправдаване и обосноваване на (потребността от) процеси на структурна трансформация.

Понятията р*еформация* и *революция* носят в себе си и дават израз на разбирането за прогрес и регрес, на въпроса за радикалното действие и на усета за криза, на изкушението от премахването на авторитети и от разбиването на всякакви граници, на копнежа и надеждата за съвсем друг живот на хората, осъществим със собствени средства. През тези понятия се мисли модерността, чрез тях поколенията на модерната епоха се опитват да постигнат разбиране за самите себе си и за характера на обществения живот, който водят и искат да управляват.

### Проведена е научна конференция с участието на много специалисти от различни научни области.Предстои публикуване на докладите от конференцията, което е залегнало в плана на УИ за 2018 г.